Diari Oficial de la Generalitat Valenciana


Sumari del DOGV 9857, del 27-05-2024 (2024/4836)

RESOLUCIÓ de 27 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig per a captació d'aigües subterrànies a la parcel·la 219 del polígon 12 del terme municipal d'Onil. Expedient: (3361803) 210/2023/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9857

Data del DOGV
:   27-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4836


Data del document
:   27-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 27 de febrer de 2024, del director general d'Urbanisme, Paisatge i Avaluació Ambiental, per la qual es formula un informe d'impacte ambiental del Projecte de sondeig per a captació d'aigües subterrànies a la parcel·la 219 del polígon 12 del terme municipal d'Onil. Expedient: (3361803) 210/2023/AIA. [2024/4836]  
«Informe d'impacte ambiental  
Expedient: (3361803) 210/2023/AIA.  
Títol: sondeig per a captació d'aigües subterrànies  
Titulars: Andrés Ujaldón Martínez.  
Òrgan substantiu: Servici Territorial d'Indústria, Energia i Mines d'Alacant.  
Localització: parcel·la 219 del polígon 12 del terme municipal d'Onil.  
Tramitació administrativa  
Mitjançant un escrit firmat el 28.11.23 per la cap del Servici Territorial d'Indústria, Energia i Mines d'Alacant (referència expedient ASOSUB/ 2023/189/03), es va donar trasllat a este òrgan ambiental de l'expedient, amb l'objectiu de ser sotmés al procediment d'avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny, per a tramitar i emetre l'informe ambiental corresponent.  
Tal com establix l'article 46 de la Llei 21/2013, de 9 de desembre, este òrgan ambiental va efectuar una consulta a les administracions públiques afectades. En concret, en data 22 de desembre de 2023 es formula una consulta a l'Ajuntament d'Onil (Alacant) perquè, d'acord amb les seues competències, informe sobre si el projecte pot causar impactes ambientals significatius. El 10 de gener de 2024 es va rebre contestació de l'Ajuntament d'Onil.  
Una vegada vista la informació continguda en l'expedient, es considera que es disposa d'elements de juí suficients per a fer l'avaluació d'impacte ambiental simplificada.  
Criteris ambientals  
Per a l'emissió d'este informe d'impacte ambiental, de conformitat amb l'article 47 de la Llei 21/2013, de 9 de desembre, d'avaluació ambiental, s'han tingut en compte els criteris de l'apartat A de l'annex III de la llei esmentada.  
Característiques del projecte  
L'objecte del projecte és executar un sondeig de captació d'aigües subterrànies en la parcel·la 219 del polígon 12 del terme municipal d'Onil que, en cas de ser positiu, permeta obtindre aproximadament 447,12 m³ anuals d'aigua per a ús domèstic (no humà) en la vivenda que hi ha, jardí i piscina a la mateixa parcel·la.  
La parcel·la cadastral té una superfície de 10.185 m² dels quals 10.092 m² es dediquen al cultiu d'oliveres secà. En el punt de perforació s'anivellarà lleugerament el terreny a fi d'estacionar correctament els camions.  
A causa dels materials que es preveu travessar i per la profunditat de la perforació, s'ha triat com a sistema de perforació la rotopercussió, amb una profunditat de 70 m aproximadament i amb 220 mm de diàmetre de perforació. L'entubament es farà amb una canonada de PVC de 180 mm de diàmetre.  
Els materials que s'extrauen del sondeig durant la perforació, que estan constituïts per llots i detritus, s'emmagatzemaran en una bassa de recollida amb una superfície de 8 m² (4 m x 2 m) amb una profunditat d'1,5 m, que s'estima que tinga suficient capacitat per a albergar el volum total dels detritus.  
S'ha calculat el volum aproximat de detritus obtingut en la perforació, tenint en compte el diàmetre de perforació i la humitat d'estos, per la qual cosa es produirà un volum aproximat de 12 m³ de detritus. Posteriorment, els detritus seran utilitzats per al farciment de la bassa, de manera que es deixe la superfície restaurada.  
Quan finalitzen els treballs, es retiraran tots els equips i materials utilitzats durant l'obra i es restituirà el terreny ocupat per la bassa.  
L'accés al punt de perforació es farà pels camins existents, sense obrir nous accessos.  
El promotor preveu un termini d'execució de 5 dies per a efectuar les obres a partir de la data de recepció de les autoritzacions necessàries.  
  
Ubicació del projecte  
La zona on es durà a terme el projecte es localitza en el paratge denominat Rovell, en la parcel·la 219 del polígon 12 del terme municipal d'Onil i propietat del promotor. Les coordenades UTM que corresponen al punt són (ETRS89, fus 30): X= 701.766, Y= 4.277.376, Z= 669 msnm.  
El sondeig està situat en una parcel·la classificada com a sòl no urbanitzable comú amb ús principal agrari. En concret, se situa en una finca rústica dedicada al cultiu d'oliveres de secà, situada en una zona antropitzada amb la presència d'altres finques agrícoles i vivendes disseminades, xarxa de carreteres, el nucli urbà del municipi es troba 800 m, així com dels seus polígons industrials (600 m). El terreny forestal més pròxim es troba a 400 m de la parcel·la.  
Atesa la classificació segons el Pla hidrològic 2022/2027 de la Confederació Hidrogràfica del Xúquer, el sondeig captarà aigües de la massa d'aigua subterrània denominada Foia de Castalla, amb codi 080.207, de tipus permeable. Esta massa d'aigua té bon estat químic i mal estat qualitatiu, quantitatiu i global. El recurs disponible de la massa d'aigua subterrània és de 3,5 Hm³ (segons les dades facilitades per la CHX l'any 2023) i amb una superfície total de 120 km².  
Segons la informació facilitada pel promotor, no hi ha en un radi inferior a 100 m cap altre pou/sondeig conegut.  
Es preveu que els terrenys que s'han de travessar estiguen constituïts en la capa més superficial per argiles i llims fins, i que davall es trobe un quaternari compost per arenes graves i argiles.  
Característiques de l'impacte potencial:  
Durant la fase d'execució, la superfície afectada serà l'ocupada pels equips de perforació, canonades, maquinària auxiliar i la bassa de recollida de llots i detritus de la perforació. En cas de ser necessaris escumants durant la perforació, han de ser biodegradables.  
Es produiran una sèrie d'impactes a l'atmosfera que suposen la generació de sorolls i vibracions, així com emissions en forma de partícules. Per a evitar la producció de pols, es realitzaran regs periòdics; la perforadora anirà equipada amb un sistema d'injecció d'aigua que evitarà la generació de pols i que ajudarà a l'evacuació del detritus en forma de llot. Els treballs es faran en horari diürn i s'adoptaran les mesures necessàries perquè els nivells sonors complisquen la normativa d'aplicació, entre altres, el compressor necessari per a realitzar la perforació (mitjançant rotopercursor) està tancat i, compta amb un silenciador homologat.  
La pèrdua de sòl per la construcció de la bassa de detritus serà de dimensions reduïdes i puntual en el temps. Una vegada finalitzades les obres, es procedirà al tapat de la bassa per tal de restablir les condicions inicials del sòl. Així mateix, les zones on s'hagen produït compactacions del sòl pel pas o estada de maquinària seran restaurades mitjançant subsolatge i/o aladre. També es protegiran les estructures, camins i instal·lacions que puguen resultar afectades.  
  
Al marge de l'aprofitament hídric, l'ús de recursos naturals resulta irrellevant en esta mena d'obres, així com la generació de residus, més enllà del detritus generat per la perforació, a la qual cosa s'afigen els materials procedents de l'excavació de la bassa de llots. La lixiviació total, el contingut de contaminants en estos i l'ecotoxicitat del lixiviat són poc significatius i, en particular, no han de suposar un risc per a la qualitat de les aigües superficials ni subterrànies.  
  
L'actuació no afecta cap espai natural protegit, espai protegit de la Xarxa Natura 2000 o hàbitats d'interés comunitari. Tampoc hi ha afecció a cap via pecuària o muntanya d'utilitat pública. Consultada la base de dades de biodiversitat de la Comunitat Valenciana, no s'ha constatat la presència de cap espècie protegida en l'àmbit més pròxim a l'actuació.  
No es preveu un impacte significatiu sobre la vegetació, fauna ni biodiversitat, excepte el que es puga produir amb caràcter puntual i temporal durant l'execució dels treballs a causa de l'ús de la maquinària; com que els treballs poden ser molestos per a la fauna, s'evitarà realitzar l'execució del projecte en els períodes de reproducció de la fauna més sensible i es protegirà la vegetació adjacent.  
Els materials extrets de la perforació i els de l'excavació de la bassa de llots són de naturalesa molt similar, i els dos són inerts i innocus. Els detritus del sondeig tenen el codi LER 01 05 04 (llots i residus de perforacions que contenen aigua dolça) i els tractarà un gestor autoritzat d'acord amb la normativa sectorial. El material extret de la bassa amb codi LER 17 05 04 (materials naturals excavats), serà emmagatzemat i utilitzat posteriorment per a farciment i anivellat del terreny ocupat per la bassa, en cas de sobrant serà tractat conforme a l'Orde APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es va generar.  
  
No s'han detectat ni es preveuen afeccions a béns culturals, restes arqueològiques ni altres elements catalogats del patrimoni cultural valencià. No obstant això, s'hi adoptaran mesures preventives i de control i seguiment per a comprovar el desenvolupament normal de les obres i per si es produïx qualsevol troballa fortuïta o situacions imprevistes.  
No s'ha plantejat l'acumulació d'efectes negatius respecte d'altres projectes. L'extracció del cabal sol·licitat (447,12 m³/any) no supera l'1 % dels recursos disponibles en la massa d'aigua denominada Foia de Castalla. En tot cas, els possibles efectes hidrogeològics relatius a l'ús i consum de recursos naturals (aigua) entren en les competències directes de l'organisme de conca que intervé en el mateix tràmit de concessió d'aprofitament.  
De conformitat amb l'article 123 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües, no es pot iniciar la construcció d'una obra hidràulica que comporte la concessió de nous usos de l'aigua, sense que prèviament s'obtinga o es declare la concessió corresponent, l'autorització o la reserva demanials.  
  
Segons el pla d'acció territorial vigent sobre prevenció del risc d'inundació a la Comunitat Valenciana (PATRICOVA), l'àrea on es pretén dur a terme el sondeig no està afectada per perillositat d'inundació.  
  
En la cartografia d'àrees crítiques davant del canvi climàtic de la cartografia de la Generalitat Valenciana, es troba en la zona corresponent a àrees estratègiques 1 quant a recàrrega d'aqüífers. La permeabilitat del sòl està catalogada com a alta. La vulnerabilitat a la contaminació de les aigües subterrànies en la zona de projecte està qualificada de mitjana, d'acord amb la cartografia temàtica (antiga COPUT).  
  
Per a aconseguir un aïllament sanitari del pou i evitar la contaminació de l'exterior, se cimentaran els primers metres de l'espai anular comprés entre la perforació i la canonada de revestiment.  
En el cas que el resultat del sondeig fora negatiu, es procedirà a la seua clausura i segellament, i es restaurarà el terreny, de manera que el punt quede totalment integrat en la superfície.  
El risc d'accidents queda regulat per les normes laborals i de seguretat minera,  
que són competència de l'òrgan substantiu, de manera que és poc probable que puguen arribar a tindre efectes ambientals de consideració.  
  
Conclusió:  
En relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d'impacte ambiental ordinària.  
Consideracions jurídiques  
El projecte constituïx un supòsit d'avaluació d'impacte ambiental simplificat, d'acord amb l'article 7.2 de la Llei 21/2013, de 9 de desembre, d'avaluació ambiental, en concordança amb l'epígraf a.3r del grup 3 de l'annex II de la llei esmentada.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en l'avaluació ambiental estratègica i l'impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar que el projecte de sondeig per a captació d'aigües subterrànies amb destinació a ús domèstic en el terme municipal d'Onil (Alacant), promogut per Andrés Ujaldón Martínez, sense perjuí de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s'ajuste a la documentació que consta en l'expedient, a les previsions del projecte i del document ambiental i als termes d'este informe, en particular:  
  
1) No podran iniciar-se els treballs per a l'execució del sondeig mentres no s'haja obtingut de l'organisme de la conca la concessió prèvia de l'aprofitament d'aigües.  
2) S'hauran de complir les mesures preventives i correctores establides en el document ambiental, sempre que no siguen contradictòries amb les de la present resolució. Es farà la vigilància ambiental d'acord amb el pla de vigilància i seguiment ambiental inclòs en el document ambiental, i s'adaptarà i ampliarà a les determinacions del present condicionat, de manera que es concrete el seguiment efectiu de totes les mesures preventives i correctores plantejades, definisca el responsable, el mètode i la periodicitat dels controls i informes, així com el mètode i la forma per a la correcció de les desviacions produïdes.  
  
3) S'haurà d'incloure en el pressupost del projecte el cost de les mesures de prevenció i correcció previstes.  
4) Des de l'inici es duran a terme el control i la vigilància efectiva de l'execució de les mesures específiques de prevenció i correcció definides en el document ambiental, i l'adequació correcta d'estes a situacions imprevistes que es puguen produir.  
5) Si durant l'execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d'acord amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
6) Les dimensions de la bassa han de ser suficients perquè puga albergar la totalitat dels detritus, llots i additius generats durant la perforació; així mateix, haurà de garantir la neteja, la seguretat i el rebliment posterior de les basses de llots.  
7) No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. De la mateixa manera, els residus generats es gestionaran segons la normativa vigent i mitjançant un gestor autoritzat.  
8) Haurà de preveure's un seguiment adequat de les obres a fi de completar la informació hidrogeològica de l'obra i poder prendre sobre el terreny les decisions tècniques i de seguretat més adequades en cas d'incidències o imprevistos.  
9) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si estos es produïxen, el promotor de l'obra ha de reparar els desperfectes i, si és el cas, indemnitzar els afectats pels perjuís ocasionats.  
10) A fi de preservar la integritat de l'aqüífer i protegir les aigües subterrànies de l'entrada de contaminants tant en la construcció de la captació d'aigua com en el segellament i clausura del pou, s'hauran de complir les instruccions bàsiques de protecció establides en el reglament de domini públic hidràulic.  
11) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
  
Segon  
D'acord amb el que preveu l'article 47 de la Llei 21/2013, de 9 de desembre:  
a) L'informe d'impacte ambiental es publicarà en el Diari Oficial de la Generalitat Valenciana, sense perjuí de publicar-lo en la seu electrònica de l'òrgan ambiental.  
b) L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'este, llevat que s'acorde la pròrroga de la vigència de l'informe d'impacte ambiental.  
c) L'informe d'impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial davant de l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 27 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»